
ALEGERILE LEGISLATIVE DIN MAREA BRITANIE 7 MAI 2015

1.1 Bilanţul guvernării conservatoare

Aflat la putere de aproape cinci ani, guvernul de coaliţie format din conservatori şi liberali, condus de David Cameron, a reuşit să obţină rezultate economice indiscutabile: creşterea economică cea mai ridicată din anul 2007 şi până în prezent (2,6% în anul 2014 şi 3,5% prognozată pentru anul 2015), cel mai scăzut nivel al şomajului, după iunie 2008 (5,6% în noiembrie 2014). Rezultatele economice sunt cu atât mai relevante, în comparaţie cu cele ale unor state europene importante precum Germania, cu o creştere de 1,5% şi Franţa cu o creştere economică de 0,4% în anul 2014. Guvernul a reuşit să creeze, de asemenea, într-o perioadă de cinci ani, aproape două milioane noi locuri de muncă. Specialiştii apreciau că rezultatele economice  deosebite se explicau şi prin marea flexibilitate a pieţei muncii britanice
. În perioada 2008-2014, numărul celor angajaţi a crescut cu un milion, din care 732 000 sunt auto-antreprenori, restul fiind angajaţi convenţional. În ultimele luni, numărul auto-antreprenorilor a stagnat, chiar a scăzut uşor, iar numărul celor angajaţi convenţional a crescut cu o jumătate de milion. În aceeaşi perioadă, salariile au crescut cu 2,1%, în raport cu creşterea inflaţiei. 


Conform opiniei specialiştilor, guvernul condus de David Cameron nu şi-a îndeplinit însă toate obiectivele stabilite la începutul mandatului, în anul 2010. Deficitul bugetar a rămas încă mare, respectiv de 5% din PIB (80,4%), deşi, în această perioadă guvernul a desfiinţat 10000 de posturi de funcţionari şi angajaţi în sectorul public, cel mai scăzut nivel din istoria ţării. Într-un studiu realizat de OCDE în anul 2011 se remarca faptul că reluarea creşterii economice nu a putut acoperi efectele măririi inegalităţilor sociale
. Evaluările apreciau reformele aplicate de guvernul lui David Cameron, recomandând investiţii în infrastructură, educaţie, cercetare, cu scopul creşterii productivităţii muncii. Specialiştii apreciau că, în general, David Cameron a eşuat în politica referitoare la imigraţie, obiectivul fiind limitarea nivelului ei anual la 100000 persoane. Cifrele pe anul 2014 indicau un nivel de 243 000 persoane angajate din afara ţării, guvernul neputând interveni eficient pentru a limita accesul liber prevăzut de politica UE. Majoritatea partidelor politice susţineau limitarea imigraţiei şi a accesului la prestaţii sociale, astfel încât acestea să fie acordate după 2 ani de la intrarea în ţară. În acelaşi timp, fiecare partid britanic ştia tacit că ţara a prosperat prin activitatea economică a imigranţilor, că are nevoie în continuare de munca acestora. Mulţi analişti şi premierul David Cameron însuşi au remarcat faptul că, de fapt, Marea Britanie are nevoie de imigraţie. Fără imigraţie, economia ar avea probleme, dacă forţa de muncă nativă nu are calificarea corespunzătoare
. Mai mult decât atât, datele arătau de asemenea că, pe coasta Spaniei, erau de două ori mai mulţi britanici decât polonezii care lucrau în Londra.


Imigraţia a reprezentat una din temele campaniei electorale, britanicii din toate comunităţile afirmând că aceasta este o problemă majoră a ţării. 

Potrivit unui raport al guvernului britanic, dat publicităţii în luna aprilie 2015, electoratul din Marea Britanie considera imigraţia ca fiind cea mai importantă temă a actualelor alegeri generale, urmată de problema serviciilor de sănătate şi de problemele economice ale ţării
.


Austeritatea aplicată de guvernul britanic nu a constituit o temă care să creeze clivaje în societatea britanică şi la nivel politic, cele două principale partide politice ajungând la un acord tăcut referitor la continuarea reducerii îndatorării statului. Diferenţele s-au manifestat în ceea ce priveşte motivele aplicării acestei politici: fie creşterea puterii de cumpărare, aşa cum promovau laburiştii, fie recuperarea deficitului productivităţii economiei în raport cu partenerii europeni, invocată de conservatori. Aceste măsuri de austeritate au avut însă consecinţe asupra altor categorii sociale prin scăderea drastică a bugetelor cheltuielilor publice, a prestaţiilor sociale, a modului de evaluare a criteriilor pentru acordarea ajutoarelor de şomaj de către firme private. Din această perspectivă, se aprecia că programul electoral conservator din anul 2010, prin care se promiteau transformări sociale care ar fi dus la constituirea unei « Big Society », a rămas nerealizat. În această perioadă a fost votată doar căsătoria homosexualilor, a fost menţinut sprijinul pentru dezvoltare care a mai salvat ceva din ideea  de « compassionate conservatism », promovată anterior de David Cameron, cu scopul de a lărgi baza socială a partidului şi de a şterge imaginea de partid rău  « nasty party » .

Specialiştii au remarcat faptul că aceste consecinţe negative au fost atenuate de succesul organizării Jocurilor Olimpice în anul 2012. 

Dublul miracol britanic din domeniul şomajului a constat în faptul că şomajul nu a depăşit niciodată 8,5 % din populaţia activă şi a scăzut spectaculos în ultimii ani. Numărul şomerilor nu a depăşit  niciodată 2,7 milioane persoane, în anul 2013 fiind de 7,8 %, iar în februarie 2015 atingând nivelul de 5,6 % din populaţia activă. Scăderea continuă a şomajului s-a bazat pe flexibilitatea pieţei muncii care a înseamnat, în primul rând, o viteză mare de adaptare a numărului angajaţilor întreprinderilor la schimbările economice, într-o ţară în care serviciile reprezentau 80 % din PIB (proporţie comparabilă cu cea a Franţei). În acest domeniu, colaboratorii au constituit, de mulţi ani, elementul central al vitalităţii activităţii. Statutul lor specific şi salariile acestora au permis adaptarea rapidă la schimbările de pe piaţa muncii
. Sindicatele au atras atenţia însă că rata şomajului s-a modificat mai ales prin creşterea  locurilor de muncă precare şi slab plătite.


Pe data de 18 septembrie 2014, a fost organizat referendumul istoric din Scoţia prin care această populaţie a ales să rămână parte a Marii Britanii, cu 55,3% din voturi pro, faţă de 44,7% pentru independenţă, cu o prezenţă la vot record de 84,5%, recordul anterior fiind deţinut de alegerile generale din 1950 când participaseră 83,9% din populaţie. Analiştii considerau că rezultatul a fost suficient de decisiv pentru a exclude orice întoarcere asupra problemei pentru o generaţie, cu condiţia ca să se confere mai multe puteri pentru Holyrood - parlamentul scoţian. Lecţia cea mai importantă pentru îmbunătăţirea angajării democratice a cetăţenilor chemaţi la vot a fost includerea pe lista de votanţi a tinerilor cu vârste de 16 şi 17 ani, care au manifestat un interes deosebit pentru aceasta. importantă problemă. Liderul Partidului Naţional Scoţian de atunci, Alex Salmond, a acceptat înfrângerea, spunând că Scoţia nu a decis să devină independentă “în această etapă.”  Alex Salmond a semnalat că există potenţial pentru un al doilea vot în viitorul apropiat. 

Premierul britanic, David Cameron a afirmat însă că votul a tranşat dezbaterea “poate pentru o viaţă
”. Premierul a spus că va garanta realizarea promisiunii de transferare a puterilor la nivel fiscal şi în materie de protecţie socialăcătre autorităţile scoţiene. Analiştii apreciau că autonomia Scoţiei ar fi avut implicaţii în alte trei părţi ale ţării, forţând o descentralizare masivă generală şi ameninţând unitatea Regatului.

Partidul Național Scoțian nu a avut o platformă clară cu privire la toate aspectele politicii de independenţă, interesul național scoțian fiind legat în mare măsură de cooperarea cu Anglia. Scoțienii au ridicat însă întrebarea dacă există o națiune britanică şi dacă unitatea implică recunoaşterea intereselor scoțiene.
1.2 Continuarea strategiei britanice de politică externă


Strategia britanică a avut întotdeauna o mare importanţă istorică,
 întrucât, încă din  anul 1939, Regatul Unit al Marii Britanii controla  aproximativ un sfert din suprafaţa lumii și o cincime din populația ei. Cincizeci de ani mai târziu, amploarea acestei politici s-a diminuat, ea confruntându-se cu noi provocări. Un element esenţial al strategiei britanice pe plan extern a fost menţinerea unităţii, identităţii şi puterii Regatului Unit, în jurul unui interes comun. Regatul Unit s-a aflat permanent sub presiunea descentralizării, care a început în Europa încă din anul 1918 și continuă până în prezent.


Specialiştii au studiat natura tranzitorie a puterii imperiale a Marii Britanii care, în ultimii 20 de ani a încercat să-şi redefinească locul în lume, în general, şi, în special, între Europa continentală și Statele Unite. În istoria sa, Regatul Unit a aplicat strategia balanței de putere, prin găsirea echilibrului între Uniunea Europeană și Statele Unite ale Americii. Prin refuzul de a se subordona uneia sau alteia,  Marea Britanie şi-a menţinut libertatea de acțiune. În raport cu Uniunea Europeană, Marea Britanie a trebuit să adopte în general politici comune, iar în raport cu Statele Unite a fost mereu pregătită pentru a se alinia strategiei politico-militare a acesteia. În apărarea permanentă a propriei sale poziţii,  Regatul Unit a gestionat în mod dinamic acest raport complex care, adesea nu a fost înţeles de partenerii europeni. 

Un scurt istoric al Regatului Unit poate releva contextul larg în care se desfăşoară  dezbaterile actuale despre raportarea Marii Britanii la Europa şi la SUA. Demn de reamintit este faptul că nașterea puterii Marii Britanii în epoca post-napoleoniană a adus dominaţia acesteia în Atlanticul de Nord, considerată cheia puterii globale în secolul al XIX-lea, ea dând controlul asupra unor rute comerciale în oceanele Indian și Pacific. Marea Britanie a fost un lider în revoluția industrială, ceea ce i-a conferit, de-a lungul timpului, o putere politică și militară dominantă în Europa şi în lume. Ca producător, avea nevoie de materii prime disponibile în străinătate, iar în acest scop, Marea Britanie a absorbit piețele şi rutele comerciale strategice. În secolul al 19-lea, s-au produs două schimburi majore: unificarea Germaniei în 1871, un eveniment care a transformat dinamica din Europa și din lume. Odată ce a fost unificată, Germania a devenit cea mai dinamică economie din Europa. A doua provocare a venit din Statele Unite, unde, industrializarea a dobândit un ritm deosebit, iar la începutul secolului 20, această bază industrială a dus la crearea unei flote care a depășit marina britanică în mărime. Provocarea germană a culminat cu declanşarea primului şi celui de al doilea război mondial care, în mod paradoxal, au avut şi consecinţe negative pentru Marea Britanie și pentru restul Europei. Raportul de forțe dintre Statele Unite și Marea Britanie s-au schimbat total, devenind favorabil americanilor. Strategia britanică de la sfârșitul războiului a fost aceea de a rămâne aliniată cu politica Statelor Unite, pentru păstrarea imperiului, recunoscând întâietate economică și militară a SUA. Ajustarea strategiei a fost efectuată iniţial de premierul britanic Winston Churchill, în anul 1943, atunci când a devenit evident că Statele Unite au devenit mult mai puternice decât Marea Britanie, iar această strategie este încă actuală. Britanicii s-au aliat cu SUA în aranjamentele financiare postbelice creând împreună sistemul Bretton Woods. 

Din punct de vedere strategic, Marea Britanie a adoptat aşadar strategia de a fi  locotenent al Americii ("lieutenant strategy"). În numele istoriei lor comune, britanicii au folosit această relație pentru a obţine concesii speciale în raport cu alţi aliaţi. Marea Britanie a fost pregătită pentru a juca acest rol, mult mai eficient decât ​​alte țări, menținând astfel o anume influență globală şi sprijin în anumite situaţii dificile (de exemplu, războiul cu Irlanda, cel din insulele Falkland,etc). 

Marea Britanie a construit o strategie proprie, astfel încât să mențină un echilibru între Statele Unite și Europa, obţinând beneficii în favoarea interesului naţional. Ea a fost în măsură să păstreze opțiunile sale, limitând dependența pe fiecare parte şi păstrând opțiunile deschise pentru schimbările viitoare ale istoriei (ceea ce speciali;tii au numit buy time/ cumpără timp).


În prezent, imperativele geopolitice ale Marii Britanii impun menţinerea unităţii Regatului, cu scopul de a păstra puterea sa strategică pe plan european şi internaţional. Un alt element esenţial este conservarea poziţiei sale dominante asupra mărilor din jur, astfel încât să asigure securitatea în raport cu alte puteri (inclusiv să evite dependenţa de continentul european şi să permită dezvoltarea comerţului maritim pe întreg teritoriul Regatului).

În ultimii ani, pe plan intern s-a manifestat ascensiunea politică a forțelor independiste şi a Partidului pentru Independenţa Regatului Unit - UKIP care dorește independența Marii Britanii față de Europa. Acesta a ridicat deschis întrebarea dacă  relațiile cu Europa și Statele Unite ale Americii susțin interesul național al Marii Britanii sau îl subminează. Această temă s-a aflat în centrul dezbaterilor societăţii britanice şi al campaniei electorale pentru alegerile legislative din 7 mai 2015.

În raport cu Uniunea Europeană, guvernul Marii Britanii anunţase organizarea unui referendum referitor la apartenenţa sau ieşirea ţării din Uniune ceea ce s-a numit pe scurt, Brexit.
1.3  Dezbateri europene referitoare la Brexit
Rezultatele alegerilor legislative din 7 mai 2015 aveau o importanţă deosebită pentru unitatea ţării şi pentru stabilirea locului ei în cadrul Uniunii Europene. Premierul britanic David Cameron promitea organizarea referendumului cu privire la rămânerea Marii Britanii în Uniunea Europeană, iar laburiştii se opuneau acestui demers, fiind adepţii continuării politicii europene a Regatului Unit. 

Potrivit unui sondaj al Institutului YouGov, comandat de ziarul "The Times", înaintea alegerilor, 34 % dintre britanici preferau menţinerea ţării în Uniunea Europeană, în vreme ce doar 18 % se pronunţau clar în favoarea ieşirii ţării din Uniune. 

Dincolo de declaraţiile politice electorale, specialiştii au prezentat opinii diferite în legătură cu această decizie politică posibilă. Majoritatea analiştilor au subliniat că Marea Britanie va analiza relaţia cu Uniunea Europeană în termeni de cost-beneficiu şi mai puţin declarativ, emoţional. În legătură cu costurile ce ar decurge din ieşirea Marii Britanii din Uniunea Europeană, atât pentru ea, cât şi pentru restul statelor membre, datele arată că, atât costurile, cât şi beneficiile unei asemenea decizii implică un studiu complex, aprofundat. 

Analiştii de la Centrul de Analiză "Bruegel"
 apreciau că, indiferent cine va câştiga alegerile, nu se va pune serios problema ca Marea Britanie să părăsească Uniunea, iar analiştii de la centrul "Open Europe" erau de părere, că dacă va fi organizat un referendum în 2017, acesta se va reduce probabil la o dezbatere pe tema imigraţiei şi a locurilor de muncă. Centrul de studii europene Politico Europe a scris, că scenariul ieşirii city-ului londonez din cadrul comunitar este luat în calcul de tot mai multe dintre marile bănci europene, şi, că, într-o asemenea eventualitate, oraşele care vor profita de pe urma acestei schimbări vor fi Frankfurt şi Paris. Această dezbatere se desfăşoară în condiţiile în care in interiorul Uniunii se fac presiuni pentru realizarea unor schimbări importante a modului de funcţionare şi decizie. Neo-scepticii
 europeni susțin teza că zona euro trebuie să fie reformată și tratatele UE ar trebui redesenate, acest moment fiind un adevărat  moment Bretton Woods, asemănător celui de după al doilea război mondial. 


Un studiu recent al fundaţiei Robert Schuman considera că eventuala ieşire a ţării din UE este un proces complex, de durată şi, în general, în defavoarea intereselor naţionale britanice
. Marea Britanie ar pierde liberul acces la piaţa europeană, în care exportă produse în valoare de 500 miliarde euro şi are peste 1,8 cetăţeni britanici care trăiesc pe continent. Acest guvern stabil şi eliberat de şantajul partidelor eurofobe ar putea avea în sfârşit o discuţie serioasă cu Europa care se reformează deja într-o direcţie convenabilă lui. O dezbatere la fel de serioasă va trebui să fie deschisă cu proprii cetăţeni care, în anul 1975, avuseseră aceeaşi temă, alegând în final să rămână în Europa cu peste două treimi din voturi. Studiile referitoare la opinia publică europeană arată că europenii manifestă aceeaşi încredere în poporul britanic care va fi capabil să îşi apere interesele şi apartenenţa la Europa. Retragerea s-ar produce, în mod paradoxal, în momentul în care principalele obiective ale politicii europene s-au îndeplinit în mare măsură: extinderea, valorificarea avantajelor politicii europene, obţinerea unor derogări referitoare la zona euro, Schengen, afaceri externe, securitate şi justiţie etc.  

Aspectele juridice ale posibilei ieşiri a Marii Britanii din UE şi diferitele sale opţiuni au constituit o preocupare a specialiştilor în politici comunitare. Cadrul juridic al posibilei retrageri a Marii Britanii include prevederile articolului 50, introdus în Tratatul UE (TUE) prin Tratatul de la Lisabona, intrat în vigoare de la 1 decembrie 2009. Conform acestui articol, orice stat membru poate decide, conform regulilor constituţionale, să se retragă din Uniunea Europeană. Statul notifică intenţia Consiliului European şi, respectând regulile acestuia, Uniunea negociază şi stabileşte, într-un acord încheiat cu statul respectiv, modalităţile retragerii, cadrul de desfăşurare a relaţiilor viitoare cu UE. Acordul de retragere (AR) este negociat conform articolului 218, paragraful 3 al Tratatului de funcţionare a Uniunii Europene. Acesta este încheiat în numele UE, de către Consiliu, este votat cu majoritate calificată, după aprobarea Parlamentului European care ar avea drept de veto. Tratatul încetează să fie aplicat statului respectiv la data intrării în vigoare a Acordului de retragere sau la doi ani după notificarea adresată, dacă Consiliul este de acord cu aceasta. Statul membru care solicită retragerea nu participă la  deliberările şi deciziile Consiliului şi Consiliului European respectiv. Dacă statul care s-a retras cere aderarea din nou, ulterior, cererea sa suportă procedurile prevăzute în articolul 49. 

În articolul 50 -1 se prevede că dacă retragerea se efectuează în mod unilateral, ea se face conform deciziilor statului respectiv şi prevederilor constituţionale, fără acordul celorlalte state şi fără a fi nevoie de a justifica sau explica decizia, verificarea deciziei făcându-se la nivel naţional. În acest caz, decizia se ia înaintea notificării Consiliului. 

Articolul 50-2 descrie o procedură facultativă în care Marea Britanie, după ce ar notifica Consiliu în legătură cu intenţia sa, să negocieze un acord de retragere cu UE. Dacă în acord se stabileşte o dată a retragerii, iar dacă nu s-a încheiat un acord, data retragerii este, în mod automat, la doi ani după notificare. Unele prevederi ale Acordului de retragere ar trebui aplicate provizoriu, imediat după semnarea acordului, acestea  făcând parte din dreptul primar, fiind deci supus jurisdicţiei Curţii Europene de Justiţie.

În acelaşi timp ar trebui efectuate multiple modificări legislative în legislaţia internă, pentru schimbarea prevederilor comunitare adoptate. Din această perspectivă autorităţile şi specialiştii britanici au elaborat un raport amplu de evaluare juridică a raporturilor dintre UE şi statele membre
.


Conform unor studii ale Camerei Comunelor, realizate în iulie 2013
, în mod ideal, Regatul Unit ar trebui să aibă încheiat un Acord de retragere, pentru a păstra un acces cât mai larg pe piaţa internă a UE şi pentru a adopta câteva măsuri tranzitorii care să nu afecteze profund, în special politica agricolă. Studiul arăta că, în prezent, economia Regatului Unit şi cea a UE sunt foarte interconectate, atât ca schimburi comerciale de bunuri şi servicii, investiţii reciproce, cât şi ca mobilitate a persoanelor britanice în activitate sau pensionate aflate în state membre UE, precum şi a cetăţenilor altor state membre aflate pe teritoriul UK. Numeroase industrii şi întreprinderi europene sunt pe teritoriul britanic şi pe continent. În toată această perioadă, politic şi practic, este foarte probabil ca influenţa reală a Regatului Unit asupra funcţionării UE şi a aplicării politicilor în diferite domenii să fie puternic afectate, deşi, pe perioada  negocierii semnării Acordului de retragere şi a ratificării acestuia, Marea Britanie ar rămâne membră a Uniunii. 

O alternativă ar fi acordarea unui statut particular Marii Britanii, ca stat  membru sau demi-membru al UE, prin revizuirea Tratatelor, cu dreptul de a nu participa la decizii decât pe anumite domenii. Aceste modificări realizate conform articolului 48 al TUE, nu se pot face însă decât prin ratificarea lor de către toate statele membre, conform propriilor lor prevederi constituţionale, implicit a organizării unor referendumuri naţionale care ar pune probleme, aşa cum ar fi de exemplu cel organizat în Irlanda. 

În acest context, pot fi elaborate mai multe strategii posibile: fie de a organiza înainte referendumul în Marea Britanie, apoi să se realizeze negocierea cu UE; fie a negocia întâi cu UE modificarea Tratelor şi apoi organizarea referendumului.


Numeroase alte studii europene au evaluat consecinţele economice ale retragerii  Marii Britanii din UE
, precum şi dificultăţile politice ale acestui proces. Acestea relevă că Uniunea Europeană are numeroase motive de a nu accepta un statut special pentru Marea Britanie, acesta afectând autonomia luării deciziilor în domenii care constiutie raţiunea sa de a fi; ar deschide poarta pentru alte state nemembre, precum Elveţia, Norvegia, Islanda sau alte state mici, de a proceda la fel; ar provoca probleme interne în alte state membre în care partidele politice eurosceptice ar solicita acelaşi statut (precum Suedia, Danemarca). 


Mulţi analişti  atrăgeau atenţia că s-ar supraevalua puterea reală de negociere a Marii Britanii, dat fiind faptul că peste 50% din exportul său este realizat cu ţările UE, în timp ce zona comunitară exportă doar 10% în UK. 

Din punct de vedere financiar, contribuţii financiare pentru Regatul Unit în condiţiile de stabilire a relaţiilor post-retragere ar fi similare celor actuale.

Opţiunile posibile ale Brexit ar fi legate de încheierea unui acord de retragere, prin consens, dar cu negocieri foarte dificile şi de lungă durată, cu costuri economice, bugetare politice şi juridice importante. Ulterior retragerii ar trebui iniţiate noi negocieri ale Marii Britanii cu fiecare din statele membre UE şi cu cele trei state membre ale Spatiului Economic de Liber Schimb. Acestea ar fi complexe, ar afecta omogenitatea pieţii interne comunitare şi ar trebui să obţină aprobarea Curţii de Justiţie, aşa cum se întâmplă în prezent cu Elveţia. 


Diferitele tipuri de acorduri pe care UE le încheie cu alte state dinafara UE implică instrumente de supraveghere şi judiciare care trebuie respectate.

La rândul său, Marea Britanie ar trebui să renegocieze, de pe alte poziţii, acordurile cu statele din afara Europei, pierzând beneficiile celor 200 de  acorduri încheiate cu ele de către UE. 

Numeroase studii britanice şi europene relevau faptul că va fi necesară încheierea unui acord global şi structurat al Marii Britanii cu UE, un acord internaţional bilateral, fără de care consecinţele economice negative ar fi foarte mari şi ar avea multiple consecinţe pentru cetăţenii britanici
. Acest acord ar avea misiunea dificilă de a combina viabilitatea economică cu acceptabilitatea politică şi socială. 


În concluzie, se poate observa că toate părţile, atât Marea Britanie, cât şi UE, ar avea interesul de a găsi o soluţie pentru ca această ţară să rămână un stat membru al UE. Cea mai bună modalitate de evitare a retragerii Marii Britanii din UE ar fi adoptarea unei căi diplomatice eficiente care să nu implice revizuirea Tratatelor Europene. Acest demers este cu atât mai dificil cu cât Uniunea este implicată într-un amplu efort de redobândire a competenţelor sale (ceea ce specialiştii numesc "repatriation of powers") în raport cu statele membre. Totuşi există multiple posibilităţi de acţiune, în afara modificării tratatelor, care necesită voinţă politică a statelor membre şi de cultura instituţiilor comunitare de a reforma UE. Acest demers a fost deja lansat de Consiliul European care a făcut public, în iunie 2014, un document referitor la  deschiderea spre o uniune mai consolidată care nu exclude căi diferite de integrare, o mai mare flexibilitate legislativă.
 Mandatele lui Jean-Claude Juncker, actualul preşedinte al Comisiei Europene şi al vice-preşedintelui Frans Timmermans, includ realizarea acestor demersuri. 

1.4 Schimbări actuale ale sistemului politic britanic 

  
În Regatul Unit al Marii Britanii funcţionează un mod de scrutin specific, uninominal, numit primul ocupă locul (First past the post), care nu a fost schimbat de-a lungul secolelor, şi care este favorabil marilor partide. În anul 2011, prin referendum, britanicii, în mare proporţie (67,87%), au refuzat să schimbe acest sistem electoral. Ca urmare a acestei decizii, bipartidismul va continua să domine sistemul politic britanic, aşa cum se întâmplă din anul 1935 şi până în prezent. 

La ultimele alegeri legislative din 6 mai 2010, conservatorii şi laburiştii au adunat 2/3 din voturile acordate (65,10%), ceeea ce a reprezentat un recul faţă de anii anteriori (cînd aceste partide cumulaseră: 65,7% din voturi în 2005; 72,4% din voturi în 2001; 73,8% din voturi în 1997, 76,3% din voturi în 1992 şi 97% în 1951 ). 


La alegerile din anul 2005 s-a afirmat însă tendinţa formării unui Parlament fără majorităţi absolute numit hung parliament (parlement suspendat), conservatorii fiind nevoiţi, pentru prima dată în istoria lor politică, să facă alianţă cu liberal-democraţii, pentru a forma o majoritate. Această nouă situaţie poltică a modificat bipartidismul clasic al sistemului politic britanic.

Coaliţia aflată la guvernare a fost marcată de unele divergenţe, mai ales în legătură cu poziţia Marii Britanii faţă de Uniunea Europeană al cărei membru era. Liberal-democraţii se opuneau organizării unui referendum referitor la ieşirea ţării din Uniunea Europeană, mult invocat de conservatori. 

La aceste schimbări s-a adăugat ascensiunea Partidului pentru Independenţa Regatului Unit (UKIP). Una din necunoscutele alegerilor din mai 2015 a fost legată de ponderea voturilor acordate de electorat formaţiunii UKIP care, conform sondajelor, urma să obţină între 5 - 15 locuri în Camera Comunelor. 

Alte partide politice din Marea Britanie, aşa cum este Partidul Naţional Scoţian  (SNP) care doreşte să îşi ia revanşa după înfrângerea de la referendumul pentru independenţa Scoţiei va marca scena politică britanică. Un scor ridicat putea afecta majoritatea posibilă obţinută de laburişti. Opoziţia laburiştilor faţă de independenţa Scoţiei a afectat mult pe majoritatea scoţienilor. O ascensiunea a Partidului Naţional Scoţian ar fi reprezentat un risc pentru unitatea Regatului şi pentru aplicarea în continuare a unor politici  de austeritate bugetară. Partidul reacţionase puternic în legătură cu demararea proiectului liniei TGV la  Edimburg, cu închiderea bazei nucleare Royal Navy în Scoţia, precum şi pentru trecerea politicii fiscale sub coordonarea autorităţilor locale. 

În legislatura 2010-2015 în Camera Comunelor au fost reprezentate 12 partide politice:

 – Partidul conservator (Conservative), partid creat în secolul al XIX lea , condus din anul 2005 de David Cameron, a deţinut 307 mandate;

– Partidul Laburist (Labour), fondat în anul 1900 şi condus de Ed Miliband, a avut 258 mandate;
– Liberal-democraţii (LibDem), din partidul creat în anul 1988, partid aflat la guvernare, condus de Nick Clegg, a avut 57 mandate;

– Partidul democratic din Ulster (DUP), partid protestant unionist, favorabile menţinerii Irlandei în Regatul Unit, condus de Peter Robinson, a deţinut 8 mandate;

– Partidul naţional scoţian (SNP), parti independent, condus de Nicola Sturgeon, a avut 6 mandate;
– Sinn Fein (SF), partid republican şi naţionalist irlandez, condus Dawn Doyle, a avut 5locuri;

– Plaid Cymru (PC), partid regionalist galez, condus de Leanne Wood, a avut 3 mandate;

– Partidul muncitoresc şi social-democrat (SDLP), partid catolic din Irlanda de Nord, condus de Alastair McDonnell, a deţinut 3 mandate;

– Partidul Verde din Anglia şi Ţara Galilor (G), partid ecologist, condus de Natalie Bennett, a avut 1 mandat;

– Partidul Alianţa Irlandei de Nord, partid centrist, condus de David Ford, a avut un mandat.

După alegeri, în octombrie 2014, la alegerile parţiale, Partidul pentru Independenţa Regatului Unit - UKIP a obţinut primul loc în Camera Comunelor, prin victoria lui Douglas Carswell, fost membru al Partidului Conservator care s-a înscris în partidul condus de Nigel Farage pentru alegerile patrţiale din circumscripţia Clacton-on-Sea (Essex). O lună mai târziu, scenariul s-a repetat şi ex-conservatorul Tory Mark Reckless a fost ales deputat în circumscripţia Rochester and Strood (Kent). 


La alegerile europene din mai 2014, Partidul pentru Independenţa Regatului Unit (UKIP) câştigase alegerile, obţinând un scor electoral de 26,77% din voturi, respectiv 24 din cele 73 locuri destinate Marii Britanii în Parlamentul European (urmat de laburişti cu 24,74% din voturi şi de conservatori 23,31% din voturi). 

Cercetările realizate de Universitatea din Edinburgh arătau că, de-a lungul ultimilor cinci ani, electoratul britanic a devenit tot mai dezamăgit de clasa politică. Aproape opt din 10 britanici erau nemulțumiți de democrația din Marea Britanie
. Un studiu realizat de centrul Ipsos Mori
 sublinia faptul că era puţin probabil ca această tendinţă să se schimbe prea curând, astfel încât, până în 2025, doar 24% din populație va fi atașată la un anumit partid politic.
 Pe de altă parte, sociologii britanici studiaseră de câţiva ani formarea unei noi generaţii de tineri, numită GeneraţiaY sau Dave’s No 1 Fans, Thatcher’s Children, The Boris Generation sau pur şi simplu Generation Right. 

Pentru specialişti întrebarea era când şi dacă această generaţie, cu tendinţe de dreapta, îşi va manifesta clar opţiunile politice. Alegerile legislative din 7 mai 2015 erau, din acest punct de vedere, un test al acestei generaţii. Generation Right se arăta mai puțin favorabilă ideii de redistribuire a bogăţiei prin instituțiile guvernamentale ale statului bunăstării. Acest lucru era un reflex al sentimentului responsabilităţii personale și individualismului, mult mai accentuat, manifestat mai devreme decât la generaţiile anterioare. Specialiştii apreciau că aceşti tineri puneau accent pe rolul contribuției personale, din cauza faptului că ei fuseseră crescuţi în condiții economice de criză. Studiul acestei cohorte a adolescenţilor (the next cohort of teenagers) a arătat că ei puneau accent pe progresul individual, acest lucru fiind combinat cu manifestarea unor atitudini liberale în raport cu aspecte sociale diverse, inclusiv în problema rolurilor de gen, homosexualitatea, imigrația sau diversitatea
. 

Concluziile studiilor arătau că se contura o generaţie care părea a fi instituţional de dreapta, înclinată fiind spre austeritate, iar social  se manifesta ca fiind foarte deschisă. În Manifestul antreprenorilor britanici lansat înaintea alegerilor din 7 mai 2015
 se remarca faptul că
 mulți tineri aveau opinii economice care erau pro-piață și susţineau spiritul  antreprenorial. 

Cercetătorii subliniau că aceste tendinţe de dezvoltare a tinerilor nu erau noi, ele fiind o continuare a reacţiilor tipice tinerilor din Statele Unite ale Americii încă din anii 60. Charta Nolan (Chart Nolan),
 scrisă de americanul David Nolan, în anul 1972, relua ideile liderului tinerilor din anii'60, Carl Oglesby, prezentate în celebrul discurs intitulat "Let Us Shape the Future" (" Să ne modelam viitorul"), precum şi idei ale lui Murray Rothbard, Ayn Rand și F.A Hayek. În descrierea înclinaţiilor politice ale tinerilor, se lua în considerare poziţionarea faţă de libertatea economică şi libertatea individuală ("Economic Freedom"şi "Personal Freedom" ). În prezent, cercetătorii americani au aplicat abordarea propusă de D. Nolan şi au identificat atitudini actuale ale tinerilor americani
, atitudini sociale şi politice mult mai complexe, dincolo de tradiţionala linie stânga-dreapta. 

În Marea Britanie rămânea deschisă problema dacă aceste atitudini ale tinerilor deveneau opţiuni de vot pentru un partid politic sau numai erau numai opţiuni ideologice, dacă se vor înscrie ca opţiuni pe axa stânga dreapta sau vor merge spre centru. La aceste alegeri, întrebarea deschisă era, încotro se va îndrepta această generaţie. 

În anul 2014, studiul de audit al angajării politice a Generaţiei Y arăta o disponibilitate de angajare faţă de un anume partid doar de 20%, față de 70% în rândul generației pre -1945. Aceasta era apreciată drept cea mai mare diferenţă de angajare dintre tineri și bătrâni din orice țară europeană. Datele arătau că era însă posibil ca aceştia să voteze cu un partid de dreapta, întrucât, din anul 2000 şi până în prezent, se înregistra o tendinţă de creştere a susţinerii conservatorilor. Studiile preziceau posibilitatea unui angajament viitor mai rapid decât se putea intui în prealabil. 

Această temă a preocupat partidul conservator şi a fost pusă explicit în elaborarea strategiei în campania electorală actuală. Prin această strategie, s-a încercat mobilizarea electoratului, prin relevarea riscurilor votului pentru laburişti. 


Confruntare politică din alegeri a fost cea mai strânsă din istoria politică recentă a Marii Britanii, mai ales datorită datelor sondajelor de opinie publică. Preşedintele Institutului YouGov, unul dintre cele mai importante centre de sondare a opiniei publice şi analiză britanice declara că niciun sondaj, niciun politician nu putea prezice ce se va petrece
. Ultimele sondaje i-au plasat pe conservatorii de centru-dreapta şi pe laburiştii de centru-stânga cam la acelaşi nivel, ca la începutul anului, adică la o treime din intenţiile de vot pentru fiecare, ceea ce nu ar fi permis să se obţină majoritatea absolută de 326 de locuri în Camera Comunelor. Partidul Naţional Scoţian, care nu avea decât şase deputaţi în 2010, spera ca de această dată să obţină 50 din cele 59 de locuri scoţiene şi să aplice astfel o înfrângere laburiştilor. 

Premierul britanic David Cameron sublinia că britanicii iau decizia cea mai importantă din ultima generaţie. Acelaşi lucru a afirmat Nick Clegg, liderul liberal -democraţilor, care spunea alegătorilor că vor lua decizia politică cea mai importantă din viata lor. Liderul laburist Ed Miliband îşi manifesta încrederea că electoratul va face alegerea cea mai bună pentru ţară. În restul ţării, desfăşurarea în paralel a alegerilor locale va contribui la stabilirea rezultatului definitiv al alegerilor generale.
2. ALEGERILE LEGISLATIVE DIN 7 MAI 2015
2.1 Teme ale campaniei electorale 

În Marea Britanie, solicitarea formală prin care primul ministru David Cameron i-a cerut Reginei să dizolve Parlamentul a marcat începerea oficială a campaniei electorale pentru alegerile parlamentare. Din 30 martie 2015, Regatul Unit a intrat astfel într-o perioadă de şase săptămâni de luptă politică dechisă pentru scrutinul din 7 mai 2015. O anchetă realizată de opinia publică
 arăta că problemele economice, sănătatea, imigraţia erau principalele teme care preocupau electoratul britanic. 

Economia s-a aflat în centrul campaniei, principalii doi contracandidaţi, premierul în exerciţiu, conservatorul David Cameron, şi liderul opoziţiei laburiste Ed Miliband, recunoscând această importanţă a temelor economice. David Cameron a afirmat că, până acum cinci ani, milioane de oameni erau şomeri, familiile nu aveau securitate economică şi lumea era îngrijorată cu privire la capacitatea ţării de a-şi plăti datoriile. El a menţionat că, din acest punct de vedere, Marea Britanie se afla pe marginea prăpastiei. După cinci ani, datorită planului economic pe termen lung elaborat şi aplicat de guven, s-a înregistrat cel mai mic şomaj din istoria ţării, standardele de viaţă au crescut, iar economia este stabilă.


Liderul laburiştilor, Ed Miliband, a replicat amintind că preluarea puterii în anul 2010 de către  conservatori şi partenerii lor liberal-democraţi a dus la aplicarea unor măsuri de austeritate severe: reducerea drastică a cheltuielilor pentru asistenţă socială şi limitări ale serviciilor publice, iar câştigurile celor defavorizaţi au scăzut brusc. El a subliniat că preţul cel mai ridicat pentru refacerea economică oricât de mult s-ar fi realizat a fost plătit de păturile sărace şi defavorizate, în timp ce averile celor bogaţi au crescut. 


Temele economice au dominat aşadar campania electorală, premierul conservator David Cameron declarând că votanţii au de ales între prudenţa economică a conservatorilor şi creşterea datoriei sub conducerea laburiştilor. Liderul opoziţiei laburiste, Ed Miliband, l-a acuzat în schimb pe David Cameron că reprezintă un pericol pentru economia englezească, mai ales prin propunerea unui referendum în legatură cu apartenenţa ţării la Uniunea Europeană. 


În acest context, Uniunea Europeană a reprezentat o miză importantă a alegerilor. Premierul David Cameron a anunţat, încă din mai 2013, organizarea unui referendum referitor la ieşirea Marii Britanii din Uniune, încercând astfel să câştige de partea sa o parte a britanicilor eurosceptici. Cercetările institutelor de sondare a opiniei publice
 arătau că aproape 2/3 din cetăţenii britanici intervievaţi (63%) se declarau eurosceptici, în timp ce peste jumătate (57%) declarau că doresc ca ţara lor să rămână în cadrul UE. Peste o treime (35%) voiau ferm ieşirea din Uniunea Europeană. 

Laburiştii şi liberal-democraţii s-au opus organizării acestui referendum. Sub presiunea formaţiunii antieuropene UKIP şi a aripii eurosceptice din propriul Partid Conservator, David Cameron a propus să se restrângă fluxul migrator prin măsuri cum ar fi diminuarea prestaţiilor sociale de care pot beneficia noii veniţi. Deşi studiile arătau că imigranţii aduceau Marii Britanii venituri superioare costurilor pe care aceştia le generau, unele regiuni se simţeau depăşite de afluxul străinilor, mai ales la capitolul serviciilor publice. Drept urmare, atât conservatorii, cât şi principalii lor adversari, laburiştii, au inclus în programele lor electorale limitarea accesului imigranţilor la prestaţiile sociale. Formaţiunea politică UKIP, a cerut interzicerea completă a accesului în ţară al imigranţilor necalificaţi timp de cinci ani şi plafonarea la 50.000 a numărului imigranţilor calificaţi. 

Promisiunea actualului premier, David Cameron, de a organiza, dacă va fi reales, un referendum asupra rămânerii Marii Britanii în Uniunea Europeană a stârnit dezbateri intense în campania electorală şi nelinişte în rândul statelor comunitare, care erau rezervate în ceea ce priveşte solicitarea de revizuire a tratatelor europene, mai ales atunci când de discuta despre libertatea de circulaţie. Analiştii au considerat că acesta  a rămas punctul cel mai sensibil în campania electorală
. 

În campania electorală, Partidul Conservator, prin reprezentanţii săi în guvern, au subliniat faptul că, în urmă cu 5 ani, acesta a preluat ţara în condiţii dificile. În toţi acesti ani, a crescut numărul locurilor de muncă şi a crescut nivelul de viaţă a majorităţii britanicilor. Ministrul economiei George Osborne aprecia în timpul campaniei electorale că ţara sa este caracterizată de revenirea economiei şi că în 15 ani va depăşi economia Germaniei. Conform opiniei sale, echilibrul bugetar va fi atins în anii 2020-2021, prin scăderea cheltuielilor publice  la 36% din PIB, nivel atins în anii 1957-58 şi 1999-2000. 

Conservatorii afirmau că aceste obiective politice ar putea fi atinse prin economiile realizate în domeniul politicilor sociale, în valoare de 13 miliarde £, prin economiiile făcute de diferite ministere, tot în valoare de 13 miliarde £, precum şi prin combaterea evaziunii fiscale care ar putea aduce 5 miliarde £. Conservatorii promiteau de asemenea menţinerea bugetului sănătăţii şi al educaţiei la nivelul actual. Aceste obiective se puteau realiza prin reducerea intervenţiei statului la nivelul celui din anii 30. În domeniul social, conservatorii propuneau controlul mai strict al acordării ajutoarelor de stat, astfel încât nicio familie care are unii membri în şomaj să nu aibă un sprijin cu o valoare mai mare decât o familie cu membrii încadraţi pe piaţa muncii. Guvernul a anunţat deja scăderea pragului maximal de prestaţii sociale pe an şi pe familie de la 26000 £ la 23000 £. Conservatorii au prevăzut reducerea impozitelor pentru cei care câştigau anual 12500£, reducerea contribuţiilor sociale, stabilind la 40% transa maximă de impozitare.

Bilanţul socio-economic al guvernării a permis guvernului ca, înaintea alegerilor, să crească salariul minim cu 3%, de la 6,7 £ la 9,4 £ pe oră, una dintre cele mai importante creşteri din anul 2008 şi până în prezent. Salariul minim al tinerilor va creşte la 3,87 £ pentru cei cu vârste de 16 -17 ani şi la 5,30 £ pentru cei cu vârste între 18 - 20 ani. Conservatorul George Osborne a anunţat preocuparea guvernului de a angaja tineri cu vârste cuprinse între 18 - 21 ani, prin simplificarea formelor de angajare.


Pe data de 1 aprilie 2015, peste 100 de şefi de companii britanice şi-au facut cunoscut în mod public sprijinul faţă de guvernul condus de premierul conservator David Cameron şi au avertizat că o schimbare de direcţie pentru economia Regatului, sub un executiv laburist, ar pune în pericol redresarea
. Ei au afirmat, într-o scrisoare deschisă, publicată de cotidianul The Telegraph, că guvernul condus de conservatori a fost benefic pentru mediul de afaceri şi că acesta a dus politici care au susţinut investiţiile şi crearea de locuri de muncă. Ei apreciau că o schimbare de direcţie va pune în pericol locurile de muncă şi va descuraja investiţiile, va  transmite un mesaj negativ despre Marea Britanie şi va reprezenta un risc pentru redresarea economică. Printre cei 103 semnatari ai scrisorii se aflau Philip Green, şeful grupului de retail Arcadia sau Bob Dudley, PDG-ul gigantului British Petroleum. Companiile ai căror şefi au semnat scrisoarea aveau în total peste o jumătate de milion de angajaţi.


Partidul Laburist, principala formaţiune de opozitie ale cărei relaţii cu mediul de afaceri erau marcate de tensiuni, în legatura cu politicile sale ce prevad o înnăsprire a reglementarilor pentru marile întreprinderi, a catalogat scrisoarea ca fiind firească, întrucât guvernul conservator a sprijinit prin politicile sale companiile private bogate. Partidul Laburist, aflat in opozitie, a declarat că, deşi refacerea economică a ţării poate ajuta marile firme să prospere, această revenire economică nu ajunge şi la clasa muncitoare.

Partidul Laburist a afirmat, încă din prima zi a campaniei electorale pentru alegerile legislative din 7 mai 2015, că riscul cel mai mare pentru companiile britanice este ieşirea ţării din Uniunea Europeană. Principalul partid de opozitie a criticat în publicaţia economică Financial Times promisiunea premierului conservator David Cameron de a organiza până în 2017 un referendum, daca va fi ales pentru un al doilea mandat. Liderul laburist a subliniat că Partidul Laburist va acorda prioritate interesului naţional, menţionând că peste trei milioane de locuri de munca din Regatul Unit sunt legate de schimburile cu Uniunea Europeană.  El a reamintit de asemenea că UE este cea mai importanta piaţă de export a ţării, facând apel la alegatori să-i voteze pe laburisti pentru a pastra acest lucru.


Liderul Partidului laburist Ed Miliband a prezentat detaliat manifestul său economic într-un document de 22 de pagini în care figurau angajamentele de a reduce deficitul în fiecare an, de a susţine accesul pe pieţele internationale redându-i Regatului Unit un rol cheie în cadrul unei Uniuni Europene reformate şi de a crea o bancă de investiţii britanică pentru a ajuta companiile să facă investiţii. Partidul Laburist intenţiona, de asemenea, să înfiinţeze o comisie independentă privind infrastructura naţională, în scopul de a gestiona, pe termen lung, marile şantiere ale ţării.

Partidul Laburist s-a prezentat în campania electorală cu sloganul Un proiect mai bun, un viitor mai bun, dar, pe ansamblu, programul electoral s-a diferenţiat greu de cel conservator. 

În domeniul social laburiştii au promis măsuri de realizare a egalităţii sociale prin taxarea sporită a celor bogaţi, pledând pentru reduceri mai mici ale cheltuielilor sociale, acestea fiind eşalonate în timp. 


Laburiştii au lansat campania electorală promiţând creşterea salariului minim de la 6,50 £ la 8 £, reducerea impozitelor pentru întreprinderi, accesul tinerilor la învăţământ. În domeniul economiei, laburiştii au promis dezvoltarea industriilor verzi şi dublarea locurilor de muncă în aceste sectoare. Partidul condus de Ed Miliband a propus creşterea alocaţiilor familiale şi modernizarea sistemului de sănătate prin angajarea a 36000 persoane. Costul acestor măsuri a fost evaluat la 3 miliarde £, bani pe care laburiştii prognozau să îi obţină din aplicarea unei taxe pe bunuri imobiliare numite mansion tax (taxa pe castele), pe industria tutunului şi prin limitarea fraudei fiscale. Laburiştii s-au declarat apărătorii sistemului de îngrijire de sănătate britanic, pe care îl doreau în continuare gratuit şi universal, ţinând cont de faptul că Serviciul Naţional de sănătate (NHS) era unul dintre cele mai populare în Marea Britanie. Candidatul laburist la funcţia de ministru al economiei, Ed Balls, a subliniat că britanicii nu au simţit efectele creşterii economice, salariile lor scăzând la 16000 £ anual, faţă de la 2140 € în anul 2010. Laburiştii au reproşat guvernului britanic că a fost preocupat doar de prosperitatea unui grup restrâns de cetăţeni. Ei au promis că vor fi interesaţi de soarta majorităţii cetăţenilor britanici. În politica europeană, laburiştii promiteau că vor susţine menţinerea Marii Britanii în Uniunea Europeană, reformarea acesteia din interior. 


Pe plan social, laburiştii au promovat o politică cu accente de stânga, Ed Miliband afirmând în campania electorală că trebuie ca ţara să-i răsplătească din nou pe cei care muncesc din greu. În acest context, el sublinia că este nevoie de o ţară care să ofere un viitor cetăţenilor britanici, astfel încât să nu se mai repete situaţia din ultimii cinci ani când tinerii se temeau să nu o ducă mai rău decât părinţii lor. El a menţionat că aceste alegeri deschideau perspectiva spre două tipuri de viitor: fie continuarea planului conservatorilor, bazat pe ideea că toată lumea va fi mulţumită, câtă vreme celor bogaţi şi puternici le merge bine, fie un plan mai bun, propus de laburişti, în care Marii Britanii îi va merge bine dacă reuşesc în viaţă toţi oamenii care muncesc.


Cartea Five Year Mission. The Labour Party under Ed Miliband scrisă de Tim Bale a apărut în aprilie 2015 şi prezenta evoluţia politică a lui Ed Miliband care îşi propunea recucerirea puterii politice de către laburişti după cinci ani de opoziţie. Scrisă sub forma unui amplu interviu ea descria pe larg viziunea liderului laburist despre imigraţie şi statul bunăstării, despre cum liderul laburist ar putea rezolva tensiunile dintre blairişti şi gordonişti în cadrul partidului, precum şi despre aversiunea presei faţă de politicile de stânga în Marea Britanie. 

Conform unor analişti politici
, Ed Miliband aducea un element imprevizibil, inedit în spaţiul politic britanic, fiind fiul unui mare profesor universitar de stânga, evreu, Ralph Miliband. Fratele său David Miliband, era susţinătorul unei politici de centru-stânga, mai pragmatice, în timp ce Ed Miliband avea o poziţie mai puţin centristă. El s-a impus la conducerea Partidului laburist învingându-l pe fratele său David Milliband. Biografii săi, Mehdi Hasan şi James Macintyre, au subliniat voluntarismul comportamentului său, capacitatea de a se desprinde de imaginea politică convenţională şi de populism. David Cameron era, prin contrast, un politician pur, care putea adopta la nevoie poziţii populiste. Ed Miliband era un economist de mare talent, absolvent al universităţilor Oxford, Harvard, fiind ironizat adesea de David Cameron care l-a numit în campanie un student etern în domeniul politicii. Ed Milliband, în vârstă de 45 ani, fusese însă secretar de stat pentru energie şi schimbări climatice în guvernul lui Gordon Brown. 

Personalizarea campaniei electorale a dezavantajat laburiştii, întrucât Ed Miliband nu a beneficiat de imaginea credibilă şi bilanţul guvernării, favorabile, în mai  mare măsură lui David Cameron. Sondajele de opinie publică îl indicau în proporţie redusă pe Ed Miliband ca un bun viitor premier (20%).


Partidul Naţional Scoţian, deşi pierduse referedumul pentru independenţa Scoţiei, îşi propunea în campania electorală să câştige câteva zeci de locuri deţinute acum de la laburişti, valorificând dezamăgirea unui mare număr de scoţieni, cu opţiuni de stânga, faţă de politica laburiştilor şi conservatorilor care se opuseseră împreună independenţei Scoţiei. Liderul partidului, Nicola Sturgeon primul/ministru al regiunii autonome a declarat că prioritatea sa va fi dobândirea unor autonomii sporite în domeniul fiscal și al politicilor sociale
. Conform declaraţiilor sale date după alegeri, aceste puteri ar permite guvernului scoțian să crească economia. Doamna Sturgeon a declarat, de asemenea, că dacă vor câştiga conservatorii, partidul său va deveni o formațiune de opoziție importantă care va pune presiune asupra guvernului conservator. Comisia Smith din parlament, care a fost formată după referendumul de independență, va trebui să respecte angajamentul de a realiza în continuare o mai mare descentralizare a Scoției. Ea a solicitat transferul competențelor pentru taxele pe afaceri, pentru ocuparea forței de muncă, salariul minim, politici sociale, deoarece acestea sunt pârghiile creşterii economice care ar putea rezolva problemele celor defavorizaţi. Discursul electoral al candidaţilor SNP în această campanie a avut ca temă centrală acordarea încrederii electoratului spre politicienii scoţieni, apărători ai intereselor acestei comunităţi. Drept urmare, doar un singur candidat laburist, Ian Murray, a fost reales în Edimburg, afirmând că laburiştii nu vor abandona Scoţia şi se vor lupta pentru Scoţia şi scoţieni. După referendum, laburiştii scoţieni  au devenit un mastodont birocratic care fabrica nişte candidaţi profesionişti rupţi de preocupările reale ale populaţiei. Aceşti politicieni au aplicat politica de austeritate stabilită de guvernul David Cameron neţinând cont de interesele celor din circumscripţia în care fuseseră aleşi. Nicola Sturgeon, noul lider al SNP, a repetat în campania electorală că soluţia nu este aceea de a repeta referendumul pentru independenţă ci de a aduce bunăstare scoţienilor şi de a rămâne în cadrul UE. Ieşirea marii Britanii din UE este percepută ca un dezastru pentru economia scoţiană şi ar fi o decizie anti-democratică.  

Partidul pentru Independenţa Regatului Unit (UKIP) a lansat campania sa electorală pe 12 februarie 2015. Partidul, fusese creat pe 3 septembrie 1993, din fosta aripă a Partidului Conservator, intitulată Liga anti-federalistă. Această ligă, fondată de Alan Sked, în noiembrie1991, fusese creată cu scopul de a opri semnarea Tratatului de la Maastricht de către Marea Britanie. Cei mai mulţi alegători ai UKIP proveneau aşadar din fostul electorat conservator. UKIP era un partid atât anti-european, cât şi anti-imigraţie care se opune integrării mai ample a ţării în Uniunea Europeană. Ei invocau ca argumente aspecte practice și probleme ideologice. În prezent, Partidul pentru Independenţa Regatului Unit milita pentru limitarea imigraţiei în masă, nivelul acesteia trebuind să ajungă, conform opiniei lor, de la 300000 persoane pe an, la 50000 persoane pe an. În acelaşi timp, partidul promova ideea ca imigranţii să nu beneficieze de ajutoare sociale decât după o perioadă de 5 ani. 


Pe tot parcursul campaniei electorale, UKIP vedea Uniunea Europeană ca un factor care subminează bunăstarea economică și suveranitatea britanică. Partidul concepea, de asemenea, cultura britanică ca o caracteristică esențială a suveranității sale și, în acest sens, imigranții erau percepuţi ca o amenințare  importantă a identităţii culturale. 

Înaintea alegerilor, Partidul pentru Independenţa Regatului Unit avea deja 40000 de membri, câştigase alegerile europene din 2014,. În acest context, partidul  îşi propunea să obţină la alegerile legislative cu 2-3 locuri în plus faţă de parlamentul anterior. Pe termen lung, partidul intenţiona ca, în anul 2020, să ajungă să intre masiv în legislativul britanic. În ultima perioadă însă, o parte a membrilor Partidului pentru Independenţa Regatului Unit părăsise partidul din cauza atitudinilor rasiste manifestate de partid şi liderul său. 
 

Liderul partidului, Nigel Farage, a declarat că dacă nu va câştiga alegerile în circumscripţia unde candida, South Thanet Sud (Kent) unde se confrunta cu Al Murray, unul din cei mai populari umorişti ai ţării, îşi va da demisia.
 


Partidul Liberal-Democrat a valorificat în campania electorală bilanţul participării în primul guvern de coaliţie din istoria politică recentă a ţării. Liderul liberalilor, Nick Clegg, a încercat astfel să justifice menţinerea în continuare a coaliţiei cu conservatorii. Datele sondajelor arătau însă că liberalii erau în pierderea susţinerii electorale, din cauza participării sale la luarea unor decizii politice nepopulare. Liberali-democraţii au promovat în campania electorală ideea păstrării unui stat unit, apărarea interesului general. Partidul liberal s-a opus măsurilor laburiştilor care ar fi implicat accesarea unor împrumuturi suplimentare, dar şi politicii conservatoare de continuare a tăierilor bugetare. Pentru a se menţine la guvernare, liberal-democraţii ar fi trebuit să obţină o treime din voturile britanicilor. Nick Clegg, fosta vedetă a alegerilor precedente, era  un politician eurofil, în vârstă de 48 ani, vorbitor a cinci limbi străine, care studiase în SUA şi în Belgia, la Cambridge. El debutase în politică, lucrând la Comisia Europeană, încă din anul 1994. Nick Clegg a fost ales deputat european în anul 1999-2005, iar în anul 2007 a devenit lider al liberal-democraţilor. Cu un profil inedit, el avea mama olandeză şi tatăl cu origini ruse, fiind căsătorit cu o avocată spaniolă. Presa britanică l-a prezentat mult timp ca un Obama britanic sau ca 'The good guy' al politicii britanice. Succesul de la alegerile precedente se datora în principal imaginii de politician tânăr, liberal, deschis noii generaţii. În timpul guvernării, Nick Clegg a luat însă măsuri impopulare, precum creşterea contribuţiei pentru accesul la învăţământul universitar, care i-au redus sprijinul în rândul tinerilor. În alegerile actuale, Nick Clegg a candidat în circumscripţia Sheffield Hallam, riscând să fie învins de laburistul Oliver Coppard.


Partidul Verde din Anglia, condus de Natalie Bennett, a avut o susţinere în ascensiune în timpul campaniei electorale, dar analiştii apreciau că rezultatele electorale efective vor fi reduse din cauza sistemului electoral britanic. Partidul avea susţinerea clasei mijlocii şi îşi dublase numărul aderenţilor în ultimele trei luni,  ajungând la 51000 persoane, depăşind pe cei ai liberal-democraţilor. 


Primele dezbateri televizate în cadrul campaniilor electorale britanice au avut loc în anul 2010 şi au avut peste 22 milioane de telespectatori. În actuala campanie electorală, David Cameron a fost perceput ca un reprezentant al aristocraţiei britanice, iar refuzul de a accepta dezbaterea faţă în faţă cu laburistul Ed Miliband a fost ironizat de presă, deşi dezbaterile televizate nu reprezentau o tradiţie electorală. Pe data de 26 martie 2015, jurnalistul britanic Jeremy Paxman a realizat interviuri consecutive cu cei doi principali candidaţi, aceştia putând fi întrebaţi direct de către alegători. În cadrul acestor dezbateri, David Cameron a fost desemnat învingător de către telespectatori, cu un scor de 54% - 46% opinii favorabile.


Pe data de 2 aprilie 2015 a avut loc o dezbatere televizată de două ore între 7 reprezentanţi ai partidelor politice aflate în competiţie, referitoare la deficitul public, sistemul de sănătate publică, imigraţie, problema tinerilor. În această dezbatere laburistul Ed Miliband a fost considerat învingător de către telespectatori, fiind urmat de Nicola Sturgeon, David Cameron şi Nigel Farage.


Campania electorală s-a desfăşurat într-o atmosferă de incertitudine politică legată de viitoarele alianţe politice, întrucât sondajele preelectorale
 arătau că principalele două partide politice, conservatorii şi laburiştii, nu aveau să obţină singure majoritatea absolută în Parlament. Singurele scenarii posibile de formare a unor coaliţii erau acelea legate de formarea fie a unei coaliţii între conservatori şi liberal-democraţi şi poate cu Partidul democratic Ulster sau o coaliţie formată de laburişti cu liberal-democraţii, cu Partidul laburist şi social-democrat sau cu Partidul Verde din Anglia şi din Ţara Galilor. 


Liderii politicii din Marea Britanie au încheiat pe 5 mai 2015 campania electorală, înaintea unora dintre cele mai puţin previzibile alegeri din istoria recentă, fiind  din ce in ce mai probabilă formarea unui parlament mixt
. Niciunul dintre partide, conservator sau laburist, nu avea o majoritate clară în sondajele de opinie. Analiştii politici au apreciat că această campanie a fost neobisnuită, partidele tradiţionale luptând cu partide noi, care au prezentat alegătorilor o nouă ofertă politică. Creşterea electorală a Partidului Naţional Scoţian a continuat, ameninţând să transforme aritmetica electorală din Marea Britanie. Valul din spatele Partidului Independenţei Marii Britanii nu s-a manifestat prea intens, astfel încât rezultatele lui erau incerte. 

Campania electorală dinaintea alegerilor generale din Marea Britanie s-a intensificat în ultima parte a ei. Eforturile de ultim moment ale candidaţilor pentru a se distanţa au avut un rol important. Potrivit sondajelor realizate înainte de alegerile din mai însă, nici conservatorii lui David Cameron, nici laburiştii, nu ar fi obţinut o majoritate absolută din cele 650 de locuri în Camera Comunelor, în timp ce milioane de voturi urmau să se îndreapte către partide cândva marginale. Opinia publică şi partidele politice au manifestat un interes deosebit pentru alegeri, în joc fiind nu numai alegerea guvernului, dar şi decizii majore privind viitorul Marii Britanii, statutul ei de membră a UE şi starea economiei.

2.2 Rezultatele alegerilor şi semnificaţia lor politică


Parlamentul britanic este format din două Camere: Camera Comunelor şi Camera Lorzilor. Deputaţii sunt aleşi pentru un mandat de 5 ani, deşi, mult timp, durata acestuia nu a fost determinată, premierul putând oricând să convoace noi alegeri. Din anul 2011, prin legea  Fixed-term Parliaments Act, s-a stabilit ca alegerile să aibă loc în prima joi a lunii mai a celui de al patrulea an de la alegerile precedente. Conform legii, Camera Comunelor este dizolvată cu 25 zile înaintea acelei date, în acest an, pe data de 30 martie 2015. 

A doua Cameră a Parlamentului britanic, Camera Lorzilor, are în prezent 760 membri, cifra fiind variabilă. Ea este compusă din membri aleşi pe viaţă  (life peers) şi din persoane care au adus servicii deosebite ţării, foşti aleşi în Camera Comunelor, foşti înalţi funcţionari, judecători, industriaşi etc. Reforma din anul 1999 a eliminat funcţia de lord ereditar, dar 92 dintre ei au fost aleşi de colegii lor şi au fost menţinuţi în funcţii, precum şi 26 membri ai clerului anglican. Fiecare partid politic are dreptul, în fiecare an, să propună numele personalităţii care poate deveni membru pe viaţă a Camerei Lorzilor. 

Rolul Camerei Lorzilor este acela de a prelua o parte a dezbaterilor din Camera Comunelor şi de a examina în detaliu proiectele de lege pentru care Camera Comunelor nu are suficient timp de analiză. Din acest punct de vedere, se consideră că ea are rolul de Cameră a înţelepţilor. Lorzii nu pot bloca votarea unei legi propuse de guvern sau de Camera Comunelor, putând doar să o întârzie, dar acest lucru se întâmplă foarte rar.


Pentru alegerile legislative din 7 mai 2015, conform legii Parliamentary Voting System and Constituencies Act, din anul 2011, au fost organizate 650 circumscripţii (constituencies): 529 în Anglia, 59 în Scoţia, 40 în Ţara Galilor şi 18 în Irlanda de Nord. Conform legii, noul decupaj electoral va intra în funcţiune din anul 2018.  

Legea electorală prevede organizarea alegerilor prin scrutin uninominal majoritar cu un singur tur, numit First past the post (cu referire la limbajul curselor de cai), câştigătorul fiind cel care obţine primul 80 sau 30% din sufragii.   

Conform acestor prevederi, la ultimele alegeri legislative din 6 mai 2010, conservatorii au obţinut 36,1% din voturi, ocupând 47,23% din locurile din Camera Comunelor. Acest sistem avantajează aşadar marile partide, defavorizând partidele mici, care nu obţin decât puţine locuri, dacă repartizarea lor geografică este concentrată doar în anumite regiuni. 


La alegeri poate candida orice persoană care a împlinit vârsta de 18 ani, cu excepţia unei părţi a membrilor clerului, înalţilor funcţionari, militarilor, poliţiştilor de carieră, ofiţerilor judiciari, ambasadorilor etc. 

 
Lista candidaţilor trebuie să fie susţinută de cel puţin 10 alegători. Pentru înscrierea la alegeri se depune o cauţiune de  500 £ (690 €) care este rambursată dacă nu se obţine cel puţin 5% din voturile exprimate în circumscripţia electorală.

Pentru alegerile legislative din 7 mai 2015 peste 45 milioane de alegatori au fost chemaţi la urne să-şi aleagă cei 650 de deputaţi din cei peste 3.900 de candidaţi în alegeri.


Conform datelor finale
, rezultatele alegerilor legislative din 7 mai 2015 au fost următoarele:

	Partide politice 
	Număr de voturi
	   % din voturi
	Număr  mandate

	Partidul Conservator
	11 334 920
	36,90
	330

	Partidul Laburist
	9 344 328
	30,40
	232

	Partidul pt. Independenţa Regatului Unit UKIP
	3 881 129
	12,60
	1

	Liberal-democraţii
	2 415 888
	7,90
	8

	Partidul Naţional Scoţian SNP
	1 454 436
	4,70
	56

	Partidul Verde din Anglia şi Ţara Galilor
	1 154 562
	3,80
	1



	Partidul Democratic Ulster DUP
	184 260
	0,60
	8

	Partidul Ţara Galilor
	181 694
	0,60
	3

	Sinn Fein
	176 232
	0,60
	4

	Partidul unionist Ulster UUP
	114 935
	0,40
	2

	Partidul laburist şi social-democrat 
	99 809
	0,30
	3

	Altele
	349 487
	1,1
	1



Rezultatele alegerilor legislative din 7 mai 2015 au constituit o surpriză enormă şi au contrazis toate anchetele de opinie pre-electorale. Conservatorii – Tories - aflaţi la putere de cinci ani, au obţinut o amplă victorie reuşind să obţină 36,9% din voturi şi 331 mandate (+24 în raport cu scorul precedentelor alegeri din 6 mai 2010), deţinând majoritatea absolută în Camera Comunelor. Laburiştii au obţinut 30,4% din voturi şi 232 mandate de deputat (- 26), cel mai slab rezultat electoral din ultimii 28 ani. Liberal-democraţii (LibDem), conduşi de Nick Clegg, partenerii conservatorilor în fostul guvern, au obţinut doar 7,9% din voturi şi 8 mandate (- 49 faţă de alegerile precedente). Nick Clegg a păstrat mandatul în circumscripţia Sheffield Hallam.


Al doilea învingător în alegeri a fost Partidul Naţional Scoţian (SNP), condus de Nicola Sturgeon, care s-a impus în Scoţia, fief istoric al laburiştilor, cu un scor electoral remarcabil  de 56 mandate din 59 (+ 50), din mandatele deţinute de regiunea nordică a Regatului. 


Partidul pentru Independenţa Regatului Unit (UKIP), populist şi eurofob, condus de Nigel Farage, a primit 12,6% din voturi obţinând un singur mandat (-1 în raport cu alegerile precedente). Nigel Farage a fost înfrânt în circumscripţia South Thanet (Kent), urmând a demisiona din funcţia de conducere, aşa cum promisese anterior. Partidul Verde al Angliei şi Ţării Galilor condus de Natalie Bennett, nu a obţinut decât un singur mandat. În Ţara Galilor, Plaid Cymru, condus de Leanne Wood, a obţinut 3 mandate (cu 0,6% din voturi). În Irlanda de Nord, Partidul democratic al Ulster-ului (DUP), favorabil menţinerii Irlandei în Regatul Unit, condus de Peter Robinson, a obţinut 8 mandate; Sinn Fein, partidul naţionalist condus de Dawn Doyle, a obţinut 4 mandate (- 1); Partidul laburist şi social-democrat (SDLP), condus de Alastair McDonnell, va avea 3 mandate şi Partidul Unionist al Ulster-ului (UUP) al lui Mike Nesbitt, va avea 2 mandate. 

În urma rezultatelor alegerilor legislative şi-au dat demisia trei lideri politici: laburistul  Ed Miliband, liberal-democratul Nick Clegg şi liderul UKIP, Nigel Farage care, la solicitarea partidului, şi-a retras demisia.

Laburiştii au înregistrat o înfrângere importantă declarând că aceasta s-a datorat naţionalismului scoţian care i-a deposedat de mandatele din Scoţia, drept pedeapsă pentru campania nu, din perioada referendumului. Alţi analişti au apreciat că în campania electorală au fost promovate idei considerate prea de stânga, precum egalitatea socială, taxarea celor bogaţi, reducerea tăierilor cheltuielilor sociale. Liderul  Ed Miliband a fost considerat mai puţin charismatic decât principalul său rival.  Presa britanică de centru-stânga
a criticat evaluările politice ale laburiştilor care nu au cunoscut realitatea propriei sale poziţionări politice, lăsându-se amagiţi de sondaje de opinie eronate. Partidul Naţional Scoţian (SNP) a luat laburiştilor un mare număr de mandate în Scoţia, dar acest fapt nu explică amploarea înfrângerii lor în alegeri. Laburiştii au plătit preţul slabei credibilităţi în ceea ce priveşte capacitatea lor de a gestiona economic ţara, problemă de mare importanţă pentru electoratul britanic în aceste alegeri. Ed Miliband a recunoscut de altfel că nu a reuşit să facă progrese semnificative în campania electorală din Anglia. În acelaşi timp, de deruta liberal-democraţilor au profitat conservatorii, mai mult decât opoziţia.  


Analiştii au remarcat faptul că, prin votul majorităţii britanicilor a fost aprobată politica conservatorilor care timp de cinci ani au condus Regatul Unit. Ei au subliniat că sistemul de scrutin (First past the post), care dă un mare avantaj marilor partide, a dat posibilitatea exercitării în cadrul acestor alegeri a unui vot util. Premierul a valorificat electoral rezultatele guvernării care a readus Marea Britanie printre ţările cu cea mai mare creştere economică din Europa şi care a creat 1,8 milioane noi locuri de muncă. Britanicii au aprobat acţiunile premierului britanic David Cameron care a avut un bilanţ economic indiscutabil: revenirea la creştere economică, cea mai ridicată din 2007 (2,6% în 2014 şi 3,5% prevăzut pentru 2015) şi cel mai scăzut şomaj din 2008 până în prezent (5,5% în ianuarie 2015). Politica guvernului de coaliţie, format din conservator şi liberal-democraţi a combinat măsuri de reducere a deficitului bugetar cu cele de menţinere a creşterii economice. Chiar dacă creşterea economică a mascat adâncirea inegalităţilor, majoritatea populaţiei a exprimat încrederea în calea aleasă de guvern. 

Analiştii au subliniart că cel puțin trei factori explică triumful conservatorilor: David Cameron a fost un lider mai convingătoare decât laburistul Ed Miliband; performanța recentă a economiei a consolidat reputația Tories de deţinători ai competenţei economice; în ultima parte a campaniei, conservatorii au lansat ideea că un guvern laburist, sprijinit de către SNP, ar fi afecta dominaţia şi acurateţea limbii engleze.

Presa britanică, majoritar cu orientare de dreapta, a salutat victoria şoc
 a conservatorilor, titrând dorinţa de a se da, prin acest vot, un vot în legătură cu UE.
 Parafrazând o expresie celebră, presa a dat un mesaj lui David Cameron afirmând  «Keep calm and carry on» (Stai calm şi continuă). Lui David Cameron i se transmitea de asemenea mesajul «Keep Cam (prescurtarea de la Cameron) and carry on», susţinând rămânerea la guvernare a acestuia. În timpul campaniei el a solicitat electoratului să fie lăsat a-şi finaliza job-ul, idee devenită de altfel slogan al campaniei sale. Această campanie a fost condusă de australianul Lynton Crosby, susţinător al teoriei strategiei mesajului unic. Mesajul dominant al conservatorilor a fost acela de a determina electoratul să aleagă între competenţa economică şi haosul care ar fi putut fi declanşat de schimbarea puterii. 

Rezultatele alegerilor legislative din 7 mai 2015 au demonstrat participarea la vot a unor noi grupuri de alegători
. Aceasta reflecta fenomene sociale noi şi manifestarea unor noi clivaje sociale şi politice la nivelul societăţii britanice, mai ales în zonele Scandi-Scoţia (Scandi-Scotland), în sud-estul Angliei bogat şi în zonele în care se manifestaseră puternice caracteristici post-industriale. Din această perspectivă se constata că liberal-democraţii s-au plasat în jurul unui centru politic care nu mai exista de fapt, iar conservatorii captaseră politic noua generaţie de dreapta şi interesele categoriei antreprenorilor, aflată în plină ascensiune socială.


La aceste alegeri s-a manifestat identitate distinctă a grupului "sudist aspirațional" din sud-estului Angliei, constituit în jurul unui fapt economic persistent: bogăția activă. În această zonă, succesul economic al Marii Britanii se datora sectorului financiar, care stimula creşterea dar şi inegalitatea. 

O altă zonă importantă a fost cea numită Marea Britanie post-industrială care includea o parte din nordul Angliei, South Wales, multe orașe de coastă și orașe mai mari unde funcţionau industriile hi-tech, cu un personalul angajat specific. 

Analiştii nu au luat în calcul capacitatea forţelor politice de dreapta de a se mobiliza pentru conservarea puterii actuale care le apărase bine interesele în ultimii ani. Institutele de sondare a opiniei publice nu au avut instrumentele de cercetare de a identifica aceste schimbări rapide ale moblizării electoratelor partidelor politice. Pe de altă parte, specialiştii de la YouGov atrăseseră atenţia asupra unor atitudini ale electoratului conservator, numite conservatorii ruşinaţi, discreţi care nu afirmau în sondaje adevărata lor opţiune, fie nepotrivirea fundamentală între declaraţiile posibililor alegători și opțiunile reale ale acestora de pe buletinul de vot. Un alt element important al erorilor sondajelor a fost acela că nu s-a luat în calcul una din trăsăturile relevate de specialişti,
 repartizarea geospaţială a electoratului din zonele din sud-est care devenise o zonă bogată foarte activă. Această identitate distinctă din sud-estul englez s-a format în jurul bogăţiei active. 

Alegerile legislative au relevat faptul că, în acelaşi timp, se manifesta o atitudine opusă, ostilă bogăţiei active financiare, că anumite identități locale puternice reacţionaseră la piața forței de muncă globalizată. Laburiştii s-au concentrat în campania electorală pe zonele din  Blackpool, Preston și Barrow-in-Furness, dar, aşa cum arătau studiile, aceste grupuri sociale păreau indecise, prinse între cele două  lumi ale Regatului. 

Din această perspectivă, alegerile legislative din 7 mai 2015, deşi au confirmat puterea forţelor politice de centru-dreapta, par a reconfirma polarizarea societăţii britanice, revenirea la constituirea scenei politice în jurul unor poli politici, a unor atitudini politice distincte, relativ opuse, pe teme economice, sociale şi europene.


David Cameron va prezenta cererile de reamenajare a acordului cu UE şi va afirma dorinţa de a reconstrui relaţia cu aceasta, nedorind din acest punct de vedere, ieşirea din Comunitatea europeană, întrucât acest Brexit ar putea antrena «Scotxit». Analiştii au subliniat că alegerile legislative vor avea consecinţe seismice asupra Regatului Unit prin ascensiunea spectaculoasă a Partidului Naţional Scoţian şi prin menţinerea incertitudinii în legătură cu menţinerea ţării în Uniunea Europeană.  Liderul scoţian Nicola Sturgeon, este cunoscut ca eurofil convins şi a prevenit că ieşirea britanicilor din UE va repune în discuţie independenţa Scoţiei. Victoria anunţată a naţionaliştilor scoţieni din SNP în regiunea nordică ar putea să-i încurajeze să revendice organizarea unui nou referendum pentru independenţa, după cel eşuat în septembrie anul trecut. Prin rezultatul alegerilor din 7 mai 2015 se putea observa clar că, după referendumul din septembrie 2014, electoratul scoţian a optat pentru schimbare, votând masiv pentru naţionaliştii scoţieni. Referendumul scoţian din 2014 fusese semnificativ, întrucât a arătat că, și după 300 ani, 45 la suta din populaţie a perceput Scoția ca pe o națiune independenţă, bazată însă mai mult pe ideea de specific decât pe principiul identităților naționale divergente. Ieşirea Marii Britanii din UE ar repune problema în alt context. Prin rezultatele obţinute de Partidul Naţional Scoţian s-a putut vedea că susţinătorii independenţei Scoţiei au pierdut o bătălie, dar au câştigat războiul
, partidul fiind revigorat în mod paradoxal după pierderea referendumului privind independenţa Scoţiei.  Un alt element important a fost faptul că alegătorii din Scoția sunt mai angajaţi politic şi activi, inclusiv tinerii, mai mult decât oriunde în altă parte a Marii Britanii. Din această perspectivă, observau analiştii, analiza electorală va trebui să tragă  învățăminte din istoria politică recentă a Scoției.

La alegerile legislative din 7 mai 2015 naţionaliştii scoţieni au reuşit să răstoarne puterea politică teritorială a laburiştilor, fără arme, bulversând astfel peisajul politic britanic
. Într-o singură zi, ei au devenit a treia forţă politică a legislativului britanic, obţinând 56 mandate, faţă de cele 6 mandate deţinute anterior. Această performanţă istorică a fost realizată după 70 de ani de la alegerea primului deputat naţionalist scoţian, Robert McIntyre. Această victorie a constituit o adevărată revanşă după respingerea referendumului pentru independenţa Scoţiei din septembrie 2014. În mod simbolic, în circumscripţia unde era deputat din 1987 laburistul Alistair Darling, şeful campaniei în favoarea menţinerii Scoţiei în Marea Britanie, intitulată « Better Together », laburişii au fost înfrânţi de Joanna Cherry, cu 8 000 voturi avans faţă de adversarul său Ricky Henderson, ce se dorea succesorul lui Alistar Darling. Electoratul a reacţionat la campania înşelătoare din timpul referendumului din 2014 prin care se puneau în prim plan riscurile înlocuirii politicienilor britanici de la conducerea Scoţiei. Experienţa a arătat că scoţienii dominanţi în parlamentul scoţian reuşiseră să rezolve eficient, în favoarea locuitorilor lor, problemele economice şi sociale.

SNP a obţinut o victorie neaşteptată beneficiind de concentraţia geografică a votului acordat. Simbolul acestei victorii a fost Mhairi Black, studenta de 20 de ani care a devenit cel mai tânăr deputat britanic. Victoria electorală a lui Mhairi Black, o studentă de 20 de ani, militantă a SNP, în faţa unui baron local laburist, Douglas Alexander, a fost cu adevărat simbolică. Partidul a obţinut o susţinere electorală considerată istorică, ea reprezentând o adevărată secesiune electorală, aceasta putând fi o etapă decisivă în mişcarea revendicării independenţei Scoţiei. Analiştii au subliniat că pagina istorică a înrădăcinării laburiştilor în rândul claselor populare din Scoţia a fost întoarsă la aceste alegeri. Decenii întregi de dominaţie a laburiştilor în această parte a Regatului a luat sfârşit prin alegerile din 7 mai 2015, fapt recunoscut de Jim Murphy, liderul laburiştilor scoţieni care deţinuseră anterior 40 din cele 59 mandate de deputat. În prezent ei nu mai deţin decît un singur mandat, cel din Edimburg, Partidul naţional scoţian având în prezent 56 mandate.  

Liderul scoţian Sturgeon a fost o adevărată stea a acestor alegeri legislative, dând încrederea scoţienilor în propriul lor destin politic. Analiştii au remarcat că Parlamentul scoţian înfiinţat în timpul guvernării lui Tony Blair, în anul 1997, a devenit în timp un nou zid al lui Adrian. În anul 2011, scoţienii au obţinut majoritatea absolută în parlament. Partidul naţional scoţian a fost apreciat de electorat pentru politica sa, mai de stânga decât cea laburistă, cu rezultate deosebite în aplicarea politicilor sociale. Creşterea electorală a acestui partid a fost realizată treptat. În această campanie electorală, Nicola Sturgeon, liderul SNP a denunţat politicile de austeritate ale conservatorului David Cameron care a pierdut legitimitatea în această parte a Regatului. În ochii scoţienilor, victoria lui David Cameron, arhetipul suficienţei elitei engleze, aşa cum afirmă ei, riscă să crească tensiunile dintre aceştia şi Anglia. Referendumul promis de David Cameron referitotr la UE ar putea să adâncească aceste tensiuni, scoţienii fiind recunoscuţi ca susţinători ai menţinerii în Uniunea Europeană. Noua Doamnă de fier a Scoţiei, în vârstă de 44 ani, a anunţat că va intensifica eforturile de obţinere a independenţei.


În Ţara Galilor, Plaid Cymru şi-a îmbunătăţit scorul electoral, Leanne Wood, în vârstă de 43 ani, liderul partidului, a reuşit să păstreze cele 3 mandate în Camera Comunelor. Aceste rezultate vor amplifica solicitările de descentralizare şi pe teritoriul Irlandei de Nord. 

Scorul electoral relativ slab al Partidului pentru Independenţa Regatului Unit, în raport cu rezultatele la alegerile europene din 2014, s-a datorat, afirmă analiştii, erodării votului claselor populare şi decupajului electoral dezavantajos. UKIP a fost favorit în sud estul Angliei unde trăieşte o populaţie în vârstă, de condiţie modestă şi în cartierele sărace din estul şi sudul Londrei. O altă zonă de influenţa a fost cea a comitatelor rurale din centrul şi estul Angliei precum Lincolnshire, Cambridgshire sau Norfolk, unde s-a instalat o parte importantă a imigranţilor din Europa de Est. Formaţiunea politică naţionalistă UKIP nu a beneficit de susţinere financiară importantă mai ales din cauza derapajelor sale raciste. O altă cauză a fost absenţa unui program economic consistent, bazându-se exclusiv pe discursul care a invocat elementul iraţional al fricii de străini. UKIP nu a reuşit să se implanteze în capitala britanică, Londra, mediul de afaceri londonez şi din oraşele mici şi mari considerând efectele imigraţiei ca un succes. UKIP a valorificat politic schimbările  demografice, schimbările în atitudinile sociale, neliniştile economice ale societăţii britanice. De fapt, limitarea sprijinului pentru partidul Nagel Farage a fost produsă atât de foştii conservatori, cât şi de foştii laburişti care, aşa cum arată rezultatele recentelor alegeri, au revenit la partidele tradiţionale.

Nigel Farage care promisese că dacă va pierde alegerile în circumscripţia sa South Thanet (Kent ; sud-estul Angliei), va demisiona din funcţia de conducere a UKIP. Deşi a pierdut alegerile în faţa conservatorului Craig Mackinlay, fost membru fondator al UKIP, la patru zile de la anunţarea rezultatelor, el a revenit asupra deciziei. Comitetul executiv al partidului a respins în unanimitate pe 11 aprilie 2015 demisia liderului iar acesta şi-a retras demisia. UKIP a înregistrat totuşi un progres electoral important de la 3,1 % scorul de la alegerile legislative din 2010 la 12,6 % din voturi din anul 2015, dar sistemul electoral britanic a diminuat acest progres având doar un mandat în Camera Comunelor, la Clacton-on-Sea (Essex). Într-un sistem proporţional de vot acest partid ar fi obţinut 81 mandate. UKIP va face în continuare presiuni pentru organizarea referendumului şi pentru ieşirea Marii Britanii din UE.

Principala promisiune electorală a lui David Cameron, aceea de a organiza, până la sfârşitul anului 2017, un referendum care va decide viitorul Regatului Unit în Uniunea Europeană a fost reiterată imediat după anunţarea rezultatelor alegerilor. Analiştii l-au numit numit deja referendumul Brexit cu referire la riscul ieşirii britanicilor din UE. Majoritatea analiştilor au constatat că de rezultatele alegerilor legislative din 7 mai 2015 ar putea să depindă rămânerea sau nu a ţării în cadrul Uniunii Europene. 


Principalii oameni politici britanici au menţionat în timpul campaniei electorale că cea mai importantă consecinţă a alegerilor legislative va fi referendumul în legătură cu apartenenţa la UE. Premierul David Cameron a planificat negocierea reformei UE şi organizarea referendumului la sfârşitul anului 2017. Principalele probleme vor fi legate de ce trebuie făcut pentru ca referendumul să fie afirmativ, ce trebuie cerut pentru reforma UE şi care va fi impactul Brexit, al posibilei ieşiri din UE
. 
Analiza rezultatelor alegerilor arăta că alegătorii britanici au decis un rezultat contradictoriu: în centrul Angliei, conservatorii de centru-dreapta evoluaseră mult mai rapid decât era de așteptat, liberal-democrații pro-UE pierzând cele mai multe din voturi. Partidul Național Scoțian (SNP), pro-european, câștigase aproape toate mandatele în partea de nord a ţării. Partidul anti-UE(UKIP) a câștigat 13 la suta din voturi, dar numai un singur loc. Partidul laburist de centru-stânga, pro-european, terminase aproape la o sută de locuri în urma conservatorilor. 


Din această perspectivă, deşi David Cameron a fost câștigător clar al acestor alegeri, el se poate confrunta cu unele dintre problemele cu care s-a confruntat John Major în mandatul său, după ce a câștigat la fel de surprinzător alegerile generale din 1992. Majoritatea sa de atunci, de 20, a fost erodată ceea ce a permis euroscepticilor din partidul său să se afirme mai puternic. Majoritatea lui David Cameron este în prezent mai redusă. În ultimii cinci ani, coaliţia cu liberal democraţii asigurase o majoritate parlamentară clară și dăduse o anumită protecție faţă de euroscepticii conservatori. Acum ei vor lansa cereri maximaliste în raport cu partenerii lor europeni şi vor face presiuni pentru ieşirea din UE. David Cameron va trebui să se confrunte cu aceştia, dacă dorește să păstreze Marea Britanie în UE. Victoria surpriză i-a dat un capital politic considerabil care îi va permite să impună strategia sa de negociere, inclusiv solicitând unele îmbunătățiri modeste în modul de funcționare a UE. În acest context, remarcau analiştii, el va trebui să fie diplomat şi constructiv. 


Contextul desfăşurării negocierilor este marcat de faptul că brandul britanic era şi aşa perceput ca negativ în raport cu UE, iar disponibilitatea partenerilor europeni de a modifica tratatele este limitată, mai ales că aceste modificări trebuie ratificate de fiecare stat membru, prin referendum. Majoritatea guvernelor europene - inclusiv Germania, se temea de redeschiderea tratatelor ca şi cum ar fi vorba de deschiderea Cutiei Pandorei. Cel mai bun lucru pe care David Cameron l-ar putea obține ar fi o promisiune de modificări minore ale  tratatelor, care să fie ratificate la un moment dat, în viitor.

Unii analişti consideră că David Cameron va trebui să recâştige respectul partenerilor europeni, fiind necesar să preia iniţiativa în cadrul UE, să se implice mai mult în domenii cum ar fi politica externă și de apărare, cooperarea în poliție și combaterea terorismului, în problematica schimbărilor climatice și energiei sau în cea a comerțului și pieței unice. Ameninţările cu ieşirea din UE au avut de asemenea un efect negativ, de înstrăinare, în raport cu partenerii europeni. Relațiile Marii Britanii cu mai multe țări din Europa Centrală au fost afectate în ultimii ani, în mare parte din cauza retoricii anti-imigrație a conservatorilor.

David Cameron a pledat în favoarea renegocierii relaţiei stabilite în 1975 cu Uniunea Europeană şi în curând va începe acest demers, deşi partenerii europeni au stabilit câteva linii roşii de netrecut în aceste negocieri, mai ales în ceea ce priveşte libera circulaţie
. În general, conservatorii solicitau Uniunii Europene: limitarea beneficiilor pentru migranții din țările UE ceea ce ar implica modificarea tratatului; schimbarea echilibrului instituțional în UE, astfel încât Comisia să devină mai puțin dependentă de Parlamentul European; o parte din această reechilibrare ar implica creşterea rolului parlamentelor naționale; introducerea unor măsuri de protecție în piața unică; urmărirea priorităților britanice privind elaborarea politicilor economice, cum ar fi negocierea mai multor acorduri comerciale, extinderea pieței unice în servicii și economia digitală, îmbunătăţirea reglementării comunitare. Aceste puncte vor fi greu de negociat, o renegociere de succes implicând moderație și diplomație constructivă. În acest context, analiştii subliniau că David Cameron ar trebui să fie mult mai strategic. Chestiunea unei posibile ieşiri a Marii Britanii din Uniune ar urma să domine agenda Consiliului European din luna iunie 2015, premierul David Cameron putând să prezinte condiţiile. Datele cercetărilor arătau că Brexit-ul nu este inevitabil, că sondajele de opinie recente din Marea Britanie indicau faptul că mai mulţi alegători doreau să rămână decât să iasă din UE. 

Referendumul care ar fi organizat în legătură cu apartenenţa Marii Britanii la UE ar avea meritul de a clarifica poziţia guvernului, a premierului britanic, supranumit Domnul Nu (Mr No), în raport cu partenerii săi europeni. Cancelarul german Angela Merkel afirmase înainte cu un an că ea va renunţa la păstrarea Marii Britanii în Uniunea Europeană, dacă Londra îşi continuă proiectul de a limita libertatea de circulaţie a muncitorilor în sânul UE
. 


David Cameron va trebui în viitor să explice britanicilor beneficiile aderării la UE, aşa cum a făcut-o în discursul său de la Bloomberg, în ianuarie 2013. Dar această temă ar putea derenja euroscepticii din partidul său. David Cameron va lua în considerare faptul că, în timpul campaniei pentru referendum, Partidul Conservator se va împărți în mod inevitabil în două tabere ostile, aşa cum s-a întâmplat în timpul referendumului din 1975 când laburiştii  au fost divizaţi şi, în anul 1981, un grup de pro- europeni a înființat Partidul Social Democrat. În anul 2014, Marii Britanii i s-a solicitat să plătească 2,1 miliarde de euro în plus la bugetul UE din cauza relativei sale prosperităţi”, în timp ce Germania a primit o reducere de 779 de milioane de euro şi Franţa de 1 miliard de euro
. Noul calcul al contribuţiei britanice la bugetul UE viza “să compenseze faptul că economia funcţiona mai bine decât cea a celorlalte ţări din UE din 1995. Premierul britanic David Cameron s-a opus deciziei europene care i-a înfuriat pe deputaţii eurosceptici din partidul său. 


Pe de altă parte, mediul financiar din Londra, City-ul britanic, a salutat victoria conservatorilor prin care a fost eliminat riscul modificării impozitelor favorabile celor bogaţi şi al aplicării unor taxe speciale pe bonusurile bancherilor. După anunţarea victoriei conservatorilor, pe piaţa financiară, lira britanică a cunoscut o creştere în raport cu dolarul
. În ultimii cinci ani, conservatorii au luat măsuri favorabile capitalului autohton şi celui străin scăzând de la 28% la 20% impozitul pentru societăţi, măsuri favorabile mai ales multinaţionalelor americane şi asiatice care folosesc Marea Britanie drept bază europeană de acţiune economică. În acelaşi timp, acestea au manifestat preocuparea faţă de intenţiile de ieşire a acestei ţări din Uniunea Europeană
. Un sondaj recent printre angajaţii City-ului britanic arăta că aceştia susţineau în proporţie de 78% menţinerea Marii Britanii în cadrul UE, iar Agenţia Moody’s amintea că 50% din exporturile britanice de bunuri şi 36% din servicii sunt către spaţiul UE. Din această perspectivă, retragerea Marii Britanii din UE ar reprezenta un risc important pentru comerţ, investiţii şi pieţele financiare.

Unii analişti au apreciat că tensiunile manifestate în alegerile britanice reprezintă starea actuală a Europei unde se manifestă o ambivalență profundă în cadrul Uniunii Europene: pe de o parte, creșterea partidelor anti-europene care nu sunt încă pregătite să guverneze, dar afectează sistemul (după cum arată promisiunea lui Cameron de a organiza un referendum privind aderarea Marii Britanii la UE); pe de altă parte, Regatul Unit rămânea o națiune europeană, identitatea sa naţională reieşind dintr-o istorie şi cultură comună. Regatul Unit reflecta aşadar tendințele fundamentale în Europa, iar voinţa sa independenţă ameninţau indirect unitatea Regatului.

Rezultatele alegerilor legislative au avut importanţă pentru definirea actuală a identităţii şi rolului Marii Britanii în lume. Din punct de vedere geostrategic, rezultatele alegerilor din 7 mai 2015 pot avea consecințe geopolitice, întrucât Marea Britanie este o ţară strategică, ţinând cont de poziţia sa geo-strategică și de puterea sa economică. Conform datelor Fondului Monetar Internațional, Marea Britanie este a cincea economiea lumii, are al 19-lea venit pe cap de locuitor în lume şi deţine încă o armată importantă care se poate desfăşura la nivel intercontinental. Un alt element esenţial este conservarea poziţiei sale dominante asupra mărilor din jur, astfel încât să asigure securitatea în raport cu alte puteri (inclusiv să evite dependenţa de continentul european şi să permită dezvoltarea comerţului maritin pe întreg teritoriul Regatului). Imperativele geopolitice ale Marii Britanii impun menţinerea unităţii Regatului, cu scopul de a păstra puterea sa strategică pe plan european şi internaţional. 
Componenţa noului guvern britanic 

După alegeri, pe data de 8 mai 2015, a avut loc întrevederea lui David Cameron cu regina Elizabeta II. Din anul 1902, premierul britanic este ales din membrii Camerei Comunelor, iar majoritatea miniştrilor aparţine, de asemenea, acestei Camere. David Cameron s-a angajat să guverneze pentru a uni Regatul, naţiunea. El a confirmat că va continua procesul descentralizării în Scoţia şi Ţara Galilor, dând noi competenţe în domeniul fiscalităţii. 


Noul legislativ s-a întrunit pe data de 27 mai 2015 când a fost prevăzut discursul reginei în care s-a prezentat deputaţilor programul de guvernare. Acesta a fost urmat de un vot de încredere acordat de deputaţi. Demnă de remarcat este activitatea specifică a Camerei Comunelor în care un rol important este acordat opoziţiei. Acesta îşi alege un Lider oficial (The Leader of the Opposition) şi un cabinet în umbră (shadow cabinet), format din miniştri virtuali ai opoziţiei. Majoritatea proiectelor de lege sunt elaborate de guvern, dar se acordă timp de dezbatere şi pentru iniţiativele membrilor Camerei Comunelor  (private members' bills) sau iniţiativelor opoziţiei (opposition motion). Propunerile Private Members Bills şi cele ale opoziţiei pot fi adoptate de Cameră, dar trebuie să obţină şi aprobarea guvernului care are în Parlament majoritatea. În fiecare sesiune parlamentară opoziţia dispune de 20 de zile în care poate propune proiecte de lege şi poate desemna agenda Camerei. 


David Cameron, originar din Londra, este considerat un produs al înaltei societăţi burgheze. El a absolvit Eton College, unul din instituţiile şcolare de cea mai mare reputaţie în Regatul Unit. El este diplomat al Universităţii Oxford. A început cariera politică ca şi consilier politic al premierului, ulterior, consilier la Trezorerie, apoi la ministerul de interne, în guvernul lui John Major. În anul 1994, a părăsit funcţiile guvernamentale pentru a prelua conducerea companiei Carlton Communications. În anul 1997, a fost înfrânt în alegeri, fiind ales pentru prima dată în Camera Comunelor în anul 2001 în circumscripţia Witney (Oxfordshire). În anul 2003 a fost numit vice-prteşedinte al Partidului Conservator, iar în anul 2005 a fost ales liderul acestui partid cu 67,6% din voturi, învingându-l pe David Davis (care a obţinut 32,3% din voturi). Această victorie electorală i-a dat lui David Cameron o autoritate sporită atât pe plan intern, cât şi pe plan european.

David Cameron, în vârstă de 48 ani, este considerat de către majoritatea analiştilor un om politic imperturbabil, un orator remarcabil care a avut mereu o cotă de popularitate bazată pe indicatori economici deosebiţi ai guvernării: o rată a şomajului de 5,7 %, o rată a creşterii economice de 2,4 % din PIB. Imaginea de om rece, suficient, dar eficient,  a fost întărită de măsurile de austeritate numite de el măsuri dificile. Ele au reflectat însă o anumită îndrăzneală politică pe care o parte a electoratului a apreciat-o drept pozitivă, întrucât a dus la micşorarea cu jumătate a deficitului bugetar. 

După victoria clară din alegerile legislative din 7 mai 2015, David Cameron a preluat conducerea guvernului. Pe data de 11 mai 2015 el a anunţat componenţa noului guvern: Sajid Javid, fost bancher, care a avut portofoliul ministerului culturii în guvernul trecut, a devenit ministrul întreprinderilor înlocuindu-l pe liberal-democratul  Vince Cable, iar ministru al culturii a devenit deputatul conservator John Whittingdale. Amber Rudd, fost secretar de stat pe probleme de energie şi climat l-a înlocuit pe liberal-democratul  Ed Davey, în funcţia de ministru al energiei. Primarul Londrei Boris Johnson, va face parte din cabinetul politic al premierului acordând atenţie sporită ultimului an din mandatul de primar.
Priti Patel a fost numită secretar de stat pentru ocuparea forţei de muncă, înlocuind-o pe Esther McVey care a pierdut mandatul de deputat. 

David Cameron a anunţat de asemenea reconfirmarea pe post a unor miniştri: George Osbourne în funcţia de ministru de finanţe, Theresa May ministru de interne, Philip Hammond ministru de externe şi Michael Fallon secretar de stat al apărării. Au fost nominalizaţi de asemenea Michael Gove la ministerul Justiţiei, Nicky Morgan la ministerul educaţiei, euroscepticul Mark Harper ca şef al majorităţii parlamentare însărcinat cu respectarea disciplinei de vot.


Premierul britanic David Cameron a declarat că prin alegeri a reprimit un mandat, dificil, dar un mandat important. El s-a angajat să renegocieze relaţiile dintre ţara sa şi UE, înainte de organizarea, până la sfârşitul anului 2017, a unui referendum pe această temă. Preşedintele Comisiei Europene, Jean-Claude Juncker, a afirmat recent că nu exclude posibilitatea modificării unor aspecte ale tratatelor. Preşedintele Comisiei Europene a lăsat să se înţeleagă, că o serie de modificări în tratatele Uniunii sunt posibile, exceptând însă libera circulaţie de mişcare, aşa cum ar vrea premierul David Cameron, pentru a limita imigraţia. David Cameron va trebui să-şi prezinte propunerile de reformă la întâlnirea şefilor de stat şi de guvern europeni, de la sfârşitul lunii iunie. 

